Diari Oficial de la Generalitat Valenciana


Sumari del DOGV 2854, del 23-10-1996 (1996/839626)

RESOLUCIÓ de 31 de maig de 1996, del director general de Justícia de la Conselleria de Presidència, per la qual s'acorda donar de baixa al Registre de Fundacions de la Comunitat Valenciana l'entitat Institut de Germanes Terciàries Franciscanes de la Immaculada Concepció, de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839626


Data del document
:   31-05-1996

Organisme emissor
:   Conselleria de Presidència

Tipus de document
:   Resolució

RESOLUCIó de 31 de maig de 1996, del director general de Justícia de la Conselleria de Presidència, per la qual s'acorda donar de baixa al Registre de Fundacions de la Comunitat Valenciana l'entitat Institut de Germanes Terciàries Franciscanes de la Immaculada Concepció, de València.   
Vist l'expedient iniciat en virtut de l'escrit d'al·legacions tramès per Concepción Vicente Hernando, ecònoma general de l'entitat religiosa Germanes Franciscanes de la Immaculada i basant-se en els següents  
Fets  
Primer  
Que l'Institut de Germanes Terciàries Franciscanes de la Immaculada Concepció va ser classificada com a institució de beneficència particular per la Reial Ordre de 7 de setembre de 1912.  
Amb caràcter general i segons es dedueix de l'expedient de classificació, res no fa pensar que l'obra benèfica realitzada per l'esmentada institució tinguera sobre la seua base liberalitat o cap massa patrimonial destinada, mortis causa o inter vivos, al compliment de fins assistencials encomanats a la congregació religiosa esmentada. Així es fonamenta la tesi, avalada per la mateixa ordre de classificació, de trobar-nos davant el compliment d'una missió benèfica que té el seu fonament en la mateixa concepció d'aquestes entitats religioses i, a més a més, en les seues constitucions. L'esmentada Ordre diu: «...i com a finalitat secundària l'exercici d'algunes obres de caritat amb el proïsme, especialment l'educació religiosa i social de les xiquetes i de manera particular de les cegues i sordmudes...».  
Segon  
Que, a més a més, en l'ordre de classificació es diu textualment que l'esmentat Institut no tindrà dependència de «cap patronat més que la mateixa autoritat eclesiàstica». I en aquest sentit, cal indicar que la Congregació es va erigir d'acord amb el dret canònic com a congregació religiosa de dret pontifici.  
Pel que fa a la seua dependència del protectorat, aquest va assumir únicament la missió de vetllar per la higiene i la moral públiques, com diu la resolució del Ministeri d'Educació Nacional, de 14 d'abril de 1958.  
Tercer  
En l'actualitat l'esmentada institució com a entitat religiosa (congregació), està inscrita al Registre d'Entitats Religioses del Ministeri de Justícia amb el número 7216-MT/B. La qual cosa s'acredita mitjançant certificat expedit per l'esmentat Registre.   
Fonaments de dret  
Primer  
La Reial Ordre de Classificació de data 7 de setembre de 1912, en relació amb la Instrucció de 14 de març de 1899, en relació amb la classificació i la institució de beneficència particular.  
Segon  
El dret canònic pel que fa a la regulació específica i substantiva de les congregacions religioses, que actua com a dret estatutari, i també les constitucions que regeixen la institució.  
Tercer  
L'Acord sobre Assumptes Jurídics subscrit en data 3 de gener de 1979 entre l'Estat espanyol i la Santa Seu, pel que fa al reconeixement de la personalitat jurídica de les entitats religioses existents amb anterioritat a l'entrada en vigor d'aquest, amb les condicions i els requisits establerts en l'esmentat instrument bilateral. També i en relació directa amb la Llei orgànica 7/80, de 5 de juliol, de Llibertat Religiosa i el Reial Decret 142/81, de 9 de gener, pel qual s'aprova el reglament del Registre d'Entitats religioses, dependent del Ministeri de Justícia.  
Quart  
La Llei 30/94, de 24 de novembre, de Fundacions i d'Incentius Fiscals a la Participació en Activitats d'Interès General, pel que fa a la seua no consideració com a fundació.  
Cinquè  
L'expedient ha estat tramitat per la Direcció General de Justícia de la Conselleria de Presidència, mitjançant el Servei d'Entitats Jurídiques, en virtut de les atribucions que té conferides pel Decret 44/96, de 25 de març, del Govern Valencià, pel qual s'aprova el Reglament Orgànic i Funcional de la Presidència de la Generalitat i el de la Conselleria de Presidència, i el Decret 5/96, de 25 de març, del president de la Generalitat, pel qual s'assignen competències a la Conselleria de Presidència, en relació amb el Decret 60/95, de 18 d'abril, del Govern Valencià, de creació del Registre de Protectorat de Fundacions de la Comunitat Valenciana, d'acord amb allò establert en la disposició addicional primera de l'esmentat Decret 44/96, de 25 de març.  
Vistos la Constitució, la Llei 30/94, de 24 de novembre, el reial Decret 316/96, de 23 de febrer, pel qual s'aprova el reglament de Fundacions de competència estatal, el Decret 60/95, de 18 d'abril, del Govern Valencià, l'Ordre de 19 de gener de la Conselleria d'Administració Pública, per la qual s'estableix la data d'inici d'activitats del Registre i Protectorat únics de la Comunitat Valenciana i la disposició addicional primera del Decret 44/96, de 25 de març, del Govern Valencià, a què es fa referència en l'apartat anterior.  
Resolc  
Donar de baixa al Registre de Fundacions de la Comunitat Valenciana l'entitat Institut de Germanes Terciàries Franscicanes de la Immaculada Concepció, per tractar-se d'una entitat religiosa a què fa referència l'article 2 del reial Decret 142/81, de 9 de gener, pel qual s'aprova el Reglament del Registre d'Entitats Religioses, i les seues actuacions s'entendran amb aquest i, si s'escau, amb el Ministeri de Justícia, mitjançant la Direcció General d'Assumptes Religioses.  
Notifiqueu la present Resolució, i s'adverteix que contra aquesta, que no posa fi a la via administrativa, es pot interposar recurs ordinari davant el mateix òrgan o davant el conseller de Presidència, en el termini d'un mes, comptador a partir de la data de la seua notificació, de conformitat amb el que disposen el Decret 60/95, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 31 de maig de 1996.- El director general de Justícia: Eloy Velasco NúÑez